蟋蟀詩
作者：羅隱
朝代：唐

paragraphs: 頑颸斃芳，吹愁夕長。
屑戍有動，歌離弔夢。
如訴如言，緒引虛寬。
周隙伺榻，繁咽夤緣。
范睡蟬老，冠峨緌好。
不冠不緌，爾奚以悲。
蚊蚋有毒，食人肌肉。
蒼蠅多端，黑白偷安。
爾也出處，物兮莫累。
壞舍啼衰，虛堂泣曙。
勿徇諠譁，鼠豈無牙。
勿學萋菲，垣亦有耳。
危條槁飛，抽恨咿咿。
別帳缸冷，柔魂不定。
美人在何，夜影流波。
與子佇立，裴回思多。